เทิ่ง สติเฟื่อง

**เทิ่ง สติเฟื่อง** หรือ บรรยงค์ เสนาลักษณ์  อดีตนักแสดง พิธีกร นักธุรกิจโฆษณา นักจัดรายการทีวี นักแต่งเพลง เจ้าของวลีฮิต **เริ่ดสะแมนแตน** **เด๊ดสะมอเร่** และ **ส.บ.ม.ย.ห.**

## ประวัติ
### ปฐมวัย
เทิ่ง สติเฟื่อง มีชื่อจริงว่า  **บรรยงค์ เสนาลักษณ์** เกิดเมื่อวันที่ 18 มิถุนายน พ.ศ. 2476 ที่กรุงปักกิ่ง ประเทศจีน เป็นบุตรของนายบุษย์ เสนาลักษณ์ และนางโทมิโกะ  ชาวญี่ปุ่น 
บิดาเป็นนักเรียนไทยได้รับทุนการศึกษาจากรัฐบาลจีนให้ไปศึกษาต่อที่มหาวิทยาลัยปักกิ่ง

เริ่มเข้ารับการศึกษาชั้นประถมศึกษาที่โรงเรียนสวนสุนันทา ชั้นมัธยมศึกษาที่โรงเรียนวัดเบญจมบพิตรและโรงเรียนสวนกุหลาบวิทยาลัย จากนั้นได้ศึกต่อระดับอนุปริญญาที่คณะพาณิชยศาสตร์และการบัญชี  มหาวิทยาลัยธรรมศาสตร์ และทำงานที่กรมชลประทานไปด้วย จนสำเร็จการศึกษา

### เข้าสู่วงการ
ขณะกำลังศึกษาอยู่ที่มหาวิทยาลัยธรรมศาสตร์ คุณสุภางค์ พิจิตรครุกาญจน์รุ่นพี่ซึ่งรับราชการอยู่ที่กรมประชาสัมพันธ์ได้ชักชวนให้เทิ่งมาช่วยตอบปัญหาในรายการวิทยุของทางสถานีวิทยุ ท.ท.ท. สี่แยกคอกวัว เทิ่งได้แสดงความสามารถในการตอบปัญหาอย่างแยบคายจนคุณจำนง รังสิกุล เกิดความประทับใจ หลังสำเร็จการศึกษาจึงได้เริ่มงานที่สถานีโทรทัศน์ไทยทีวีช่อง 4 บางขุนพรหม เมื่อ พ.ศ. 2496 ซึ่งขณะนั้นเปิดเป็นที่ฝึกหัดบุคคลที่จะเข้ามาเป็นพนักงานประจำบริษัทไทยทีวี จนเมื่อวันที่ 24 มิถุนายน พ.ศ. 2498 ได้มีการเผยแพร่ภาพทางโทรทัศน์อย่างเป็นทางการครั้งแรกในประเทศไทย เทิ่งได้ทำหน้าที่ผู้ช่วยพิธีกรในครั้งนั้น และมีโอกาสแสดงละครเรื่อง’’’ดึกเสียแล้ว’’’ ร่วมกับสะอาด เปี่ยมพงศ์สานต์ และเย็นจิตร สัมมาพันธ์

ต่อมาเทิ่งจะทำหน้าที่เป็นผู้โฆษณาสินค้าออกอากาศสดให้กับไทยทีวีช่อง 4 บางขุนพรหม ร่วมกับ ท้วม ทรนง อารีย์ นักดนตรี และใหญ่ นภายน ผลงานโฆษณาชิ้นแรกของเทิ่งคือ วิทยุโทรทัศน์ยี่ห้อ อาร์ ซี เอ โดยในการโฆษณาแต่ละครั้งจะมีจุดเด่น คือ การคิดคำศัพท์แปลก ๆ มาใช้ในรายการ เช่น "เริ่ดสะแมนแตน", "เดทสะมอเร่", "โล่สะมันเตา", "แรดสะมูต้า" “พระเจ้าจอร์จมันยอดยาก” และ "ส.บ.ม.ย.ห." ซึ่งได้รับความนิยมอย่างมาก จนบริษัทห้างร้านหลายแห่งระบุให้เทิ่งเป็นผู้โฆษณาสินค้าของตน

ชื่อ  **เทิ่ง** มีที่มาจากนักศึกษาหญิงชอบล้อเขาว่า “ตาเทิ่ง” เพราะด้วยบุคลิกลักษณะที่เป็นคนผอม ตัวสูงเห็นได้แต่ไกล ตรงกับที่คนไทยเรียกกันว่า “เดินเทิ่งๆ”  ชื่อเทิ่งจึงเป็นชื่อเล่นของเขามาตั้งแต่นั้น ส่วนนามสกุลเดิมที เทิ่งใช้นามสกุลว่า **“กระหม่อมทอง”** ในการออกอากาศครั้งแรก แต่มีนายทหารคนหนึ่งเขียนจดหมายมาท้วงว่านามสกุล กระหม่อมทอง ตรงกับนามสกุลของตน คุณอาจินต์ ปัญจพรรค์ นักเขียนชื่อดังผู้เป็นฝ่ายจัดรายการคนแรกของช่อง 4 บางขุนพรหม จึงตั้งให้ใหม่ว่า ** "เทิ่ง สติเฟื่อง" **
### งานเบื้องหลัง
เทิ่งได้ตั้งคณะศรีไทยการละคร เมื่อ พ.ศ. 2511  โดยจะออกอากาศสดเป็นรายการสุดท้ายภาคดึกทางช่อง 7 สี  ใช้บทประพันธ์ชั้นนำของ  ก. สุรางคนางค์, กฤษณา อโศกสิน, สีฟ้า และทมยันตี ทุกเรื่องล้วนเป็นละครที่ประสบความสำเร็จ เช่น คุณหญิงพวงแข, รอยมลทิน, คู่กรรม, เรือมนุษย์, อีสา และอื่น ๆ และยังเป็นคนชักนำนิรุตติ์ ศิริจรรยา และ ภิญโญ ทองเจือ เข้าสู่วงการบันเทิงอีกด้วย

## ตัวอย่างผลงาน
### ละครโทรทัศน์
* 2498: *[[ดึกเสียแล้ว]]* ช่อง 4 บางขุนพรหม (นำแสดงโดย สะอาด เปี่ยมพงศ์สานต์ และเย็นจิตร สัมมาพันธ์ ผู้ประกาศรุ่นแรกของสถานี)
* 2501: สามก๊ก ตอน หลงกลเตียวเสี้ยน ช่อง 4 บางขุนพรหม
* 2502: * พินัยกรรมกลางดึก * ช่อง 4 บางขุนพรหม
และอื่น ๆ

### ภาพยนตร์

* พ.ศ. 2505: มังกรเหลือง
* พ.ศ. 2506: ตากล้องเงินล้าน
* พ.ศ. 2509: สายเลือดกตัญญู
* พ.ศ. 2509: แก้มทอง
* พ.ศ. 2510: อาญารัก
* พ.ศ. 2511: อีแตน
* พ.ศ. 2512: ไพรรัก
* พ.ศ. 2513: เพลงรักแม่น้ำแคว
* พ.ศ. 2513: เจ้าสาว
* พ.ศ. 2514: ทุ่งเศรษฐี
* พ.ศ. 2516: คู่กรรม
* พ.ศ. 2517: พ่อจอมโวย
* พ.ศ. 2518: สร้อยสวาท
* พ.ศ. 2518: หนุมานผจญเห้งเจีย
* พ.ศ. 2521: บุษบาก๋ากั่น
* พ.ศ. 2522: สองเรา
* พ.ศ. 2523: พ่อหอยโข่ง
* พ.ศ. 2524: คุณหญิงพวงแข
* พ.ศ. 2524: ภูชิชย์-นริศรา
* พ.ศ. 2528: นักร้องพ่อลูกอ่อน
* พ.ศ. 2536: ปีหนึ่งเพื่อนกันและวันอัศจรรย์ของผม

### รายการโทรทัศน์

### โฆษณา
* 2498-2512: เป็นนักจัดหาโฆษณารายแรก ๆ ที่นำสินค้าเข้ามาเป็นผู้สนับสนุนรายการโทรทัศน์ และจะโฆษณาสินค้า ออกอากาศสด ด้วยลีลาเฉพาะตัว ในช่วงปีพ.ศ.2498 - 2513 โดยจะมีจุดเด่น คือ การคิดคำศัพท์แปลก ๆ มาใช้ในรายการ และเป็นที่นิยมกัน เช่น "เริ่ดสะแมนแตน", "เดทสะมอเร่", "โล่สะมันเตา",  "แรดสะมูต้า" “พระเจ้าจอร์จมันยอดยาก” และ "ส.บ.ม.ย.ห."
* 2532: สาธิตการโฆษณาสินค้าสด ในงานประกาศรางวัลโทรทัศน์ทองคำ ครั้งที่ 3 ณ หอประชุมใหญ่ มหาวิทยาลัยธรรมศาสตร์
* 2537: โฆษณา cellular 900
* 2544: โฆษณา “หมู่บ้านอยู่สบาย ตายเป็นสุข” เพื่อสาธิตในงานแจกรางวัลโฆษฯายอดเยี่ยมแห่งประเทศไทย (TACT AWARDS) ครั้งที่ 25 

### กำกับการแสดง
**ละครโทรทัศน์
* 2511: รอยมลทิน ช่อง 5
* 2512: เขมรินทร์ - อินทิรา ช่อง 3
* 2513: คู่กรรม ช่อง 5
* 2513: แสงสูรย์ ช่อง 5
* 2513: เดือนดับที่สบทา ช่อง 3
* 2514: พิษสวาท ช่อง 5
**ภาพยนตร์
* 2516 : ดาร์บี้

### ผลงานเพลง
* ขับร้องเพลง “ฮ่วยอีน้องเอง” ประกอบภาพยนตร์เรื่อง เพลงรักแม่น้ำแคว
* ร่วมกับสมพงษ์ พงษ์มิตร ร้องโฆษณาเพลง “รอยมลทิน”
* ประพันธ์คำร้องเพลงให้โรงเรียนสวนกุหลาบวิทยาลัย ได้แก่ เพลงชมพูฟ้าอาลัย, เพลงกลิ่นกุหลาบ มีใหญ่ นภายนเป็นผู้ประพันธ์ทำนอง ขับร้องโดย บุษยา รังสี และเพลงอื่น ๆ เช่น กุหลาบที่ไม่เคยโรย, วันดอกกุหลาบบาน, ร้อยสิบปีที่เราคอย
* ประพันธ์คำร้องเพลงประกอบละคร คณะศรีไทยการละคร เรื่องต่าง ๆ เช่น เพลง“หยุดบ่ได้ดอกสายสวาท” “อุบล” “พิษสวาท” “บันไดเมฆ” “รู้ไหมว่าฉันรอ” “ป่านี้ไม่มีผู้ชาย” “เขา” “น้ำตาหยดสุดท้าย” “เชลยศักดิ์” “บาดาลใจ” และอื่น ๆ มีใหญ่ นภายนเป็นผู้ประพันธ์ทำนอง ขับร้องโดย บุษยา รังสี
* ประพันธ์คำร้องให้มหาวิทยาลัยรามคําแหง ชื่อ ลาแล้วราม มีใหญ่ นภายนเป็นผู้ประพันธ์ทำนอง ขับร้องโดย บุษยา รังสี

### คอนเสิร์ต
* 2539: พิธีกรในคอนเสิร์ต “เชิดชู…ครูเพลง” ป.ชื่นประโยชน์
* 2542: พิธีกรในคอนเสิร์ตกรมประชาสัมพันธ์
* 2543: พิธีกรในคอนเสิร์ต ‘‘อรรถรสรสแห่งอัจฉริยะ อมตะแห่งเสียงเพลง…ครูแก้ว อัจฉริยะกุล’’
* 2544: พิธีกรในรายการคอนเสิร์ต “ที่นี่...มีดาว...ประดับใจ” จัดโดย นันทวัน เมฆใหญ่ ณ สถาบันปรีดี

### ผลงานอื่น ๆ
thumb|right
* หลังจากเทิ่ง สติเฟื่อง ได้เสียชีวิตไปแล้ว บริษัท บี.บอย คาแรคเตอร์ จำกัด ของ บอย โกสิยพงษ์ ได้จัดทำ*[[แดร๊กคูล่า ต๊อก โชว์]]* เป็นการ์ตูนแอนิเมชันและหนังสือการ์ตูน โดยเป็นเรื่องราวการ์ตูนผีไทย ซึ่งมีตัวละครหลักสร้างจากบุคลิกของนักแสดงตลกไทยอาวุโส ประกอบด้วย ล้อต๊อก, ท้วม ทรนง, เทิ่ง สติเฟื่อง และ สีเทา โดยได้อิทธิพลมาจากภาพยนตร์เก่าที่ล้อต๊อกแสดงไว้ คือเรื่อง *แดร๊กคูล่าต๊อก* (2522)

## เสียชีวิต
เทิ่ง สติเฟื่อง เสียชีวิตเมื่อวันที่ 19 เมษายน พ.ศ. 2545 ด้วยโรคมะเร็งตับ ขณะอายุ 68 ปี  โดยได้บริจาคร่างกายให้โรงพยาบาลศิริราชเพื่อการศึกษา ก่อนจะมีพิธีพระราชทานเพลิงศพเป็นกรณีพิเศษ ในวันที่ 6 มีนาคม พ.ศ. 2548

## อ้างอิง

หมวดหมู่:ชาวไทยเชื้อสายญี่ปุ่น
หมวดหมู่:บุคคลจากปักกิ่ง
หมวดหมู่:ผู้กำกับภาพยนตร์ชาวไทย
หมวดหมู่:พิธีกรชาวไทย
หมวดหมู่:นักแต่งเพลงลูกกรุง
หมวดหมู่:บุคคลจากโรงเรียนสวนกุหลาบวิทยาลัย
หมวดหมู่:บุคคลจากคณะพาณิชยศาสตร์และการบัญชี มหาวิทยาลัยธรรมศาสตร์
หมวดหมู่:นักแสดงตลกไทย 
หมวดหมู่:นักแสดงตลกชายไทย
หมวดหมู่:เสียชีวิตจากมะเร็งตับ
หมวดหมู่:นักแสดงไทยที่มีความหลากหลายทางเพศ
หมวดหมู่:กะเทย (บุคคล)
หมวดหมู่:นักแสดงชายชาวไทยในศตวรรษที่ 20
หมวดหมู่:บุคคลที่ได้มาเป็นพลเมืองไทย
หมวดหมู่:นักแสดงที่ใช้นามแฝง